Për shkak të politikave jo në dobi të vendit, partitë opozitare, në vazhdimësi pohojnë se e vetmja zgjidhje apo thënë ndryshe i vetmi shpëtim për vendin, është shkuarja në zgjedhje të jashtëzakonshme. Mirëpo, duket se kjo gjë që është e pamundur.

Sami Hamiti, ish-antarë i KQZ’së nga radhët e LDK’së, për inFokus, u shpreh se nëse qeveria Haradinaj bjen, që rrjedhimisht vendin çon në zgjedhje, nuk mund të mbahen ato.

Sipas Hamitit, KQZ’ja, duhet m’i shpallë zgjedhjet në konsultim me Presidentit e vendit.

“Nëse sot bjen qeveria nuk mund të shpallen zgjedhjet sepse zgjedhjet bëhen në konsultim të Presidentit me KQZ’në. Kjo për faj të Presidentit sepse ai vet e ka zhagit këtë çështje me qëllim që t’i dobësoj partitë që dolën të parat në zgjedhjet e qershorit”, tha shkurt Hamiti.

Ai, shtoi se kjo gjendje i konvenon pozitës së tanishme në qeveri. Prandaj edhe Presidenti po e lënë anash këtë çështje.

Nga ana tjetër, Mazllum Baraliu, njëherit edhe ish-kryetar i KQZ’së, për inFokus, tha se ky institucion është tërësisht jofunksional për shkak të, sic shpreh ai, problemeve dhe paqartësive në Presidencë.

“KQZ’ja, është jofunksionale pikërisht për shkak të problemeve dhe paqartësive në Presidencë ku duhet bërë përcaktimi i kandidaturave gjegjësisht ndarja në bazë të kushtetutës dhe ligjit për përfaqësuesit e subjekteve politike, më saktësisht për t’i deleguar në KQZ. Sipas këtyre dispozitave, tri partitë më të mëdha që kanë numrin më të madh të votave në një cikël zgjedhor iu takojnë nga dy përfaqësues, përkatësisht delegatë në komisionin qendror zgjedhor. Ndërkohë që thjesht konjuktura dhe renditja e partive politike pas zgjedhje të fundit nacional në nivelin qëndror ka ndërruar për shkak të faktorizimit të Vetëvendosjes”, tha ai.

Baraliu, shtoi se në rast mocion mosbesimi ndaj qeverisë, vendi nuk mund të shkoj në zgjedhje të jashtëzakonshme, Komisioni Qëndror i Zgjedhjeve është jofunksional, gjë që e bën të pamundur të marr vendime valide.

Avni Zogiani, antar në kryesinë e Vetëvendosojes, për inFokus, tha se presidenti i vendit dhe partia e tij sigurisht të ndimuar e ndoshta edhe dirigjuar nga akterë të ndryshëm të mjegullt, kanë vendosur institucionet në tetik të funksionimit.

“E kanë një qeveri pa legjitimitet dhe me një KQZ, tërësisht jofunksionale ose KQZ të kontrolluar konsiderueshëm përbrenda. Kjo i ka mundësuar Thaçit që ta kthej sistemin politik të Kosovës në një sistem presidencial. Kjo nuk është e rëndësishme sepse në kohën kur Presidenti për herë e më shumë përfaqëson një projekt të huaj mbi raporte e ardhshme Kosovë-Serbi. Një gjendje e tillë e institucioneve të paqëndrueshme, është e vetmja mënyrë për ta shtyer këtë plan. Në vazhdimin e kësaj situate të institucioneve të pafuqishme përballë Presidentit po i japin kontribut edhe partitë tjera të opozitës”, tha Zogiani.

Zogiani, tha se përveç institucioneve, presidenti ka pamundësuar edhe opozitën duke e vënë nën kontrollë një pjesë të saj.

Me gjithë insistimin e Gazetës inFokus, zyrtarët e lartë të KQZ’së, nuk dënjuan të përgjigjeshin për gjendjen në të cilët ndodhet institucioni në fjalë.